<classify> WANAWAKE wanaojifungua katika Hospitali ya Wilaya ya Mpwapwa mkoani Dodoma wanalazimika kulala wawili kwenye kitanda kimoja chenye futi mbili na nusu kutokana na udogo wa wodi hiyo baada ya kuzidiwa na wagonjwa.Kauli hiyo ilitolewa na Mganga Mfawidhi wa Hospitali hiyo, Dk Hamza Mkingule wakati akitoa taarifa mbele ya Mjumbe wa Halmashauri Kuu ya CCM, Laula Ngozi katika ziara yake kutembelea wilaya hiyo wakati wa maadhimisho ya miaka 42 ya kuzaliwa kwa chama hicho.Dk Mkingule alisema hospitali hiyo iliyojengwa miaka 40 iliyopita, inakabiliwa na changamoto ya upungufu wa miundombinu kama jengo la utawala, wodi ya kujifungulia akinamama ambalo limezidiwa na wagonjwa na pia ukosefu wa uzio wa hospitali. Hospitali hii tunakabiliwa na changamoto kadhaa ikiwemo upungufu wa jengo la utawala kwa sasa tunatumia vyumba vya kutibia kama ofisi, na hivyo kusababisha vyumba vya madaktari kuwa vichache, ambapo madaktari wawili hukaa kwenye chumba kimoja na kusababisha wagonjwa kukosa usiri Katika kujieleza, alisema Dk Mkingule.Changamoto nyingine ni udogo wa wodi ya akinamama ya kujifungulia ambapo kwa sasa inawalazimu kulala wawili kwenye kitanda kimoja na kutishia kuambukizana magonjwa na chumba cha kujifungulia kuna vitanda vitatu tu hivyo wakipata uchungu zaidi ya watatu, hulazimu kujifungulia kwenye kitanda cha kawaida, alisema. Aidha, Dk Mkingule alisema hospitali hiyo ina upungufu wa baadhi ya vifaa tiba kama mashine ya usingizi ambapo pindi wapatapo wagonjwa wengi huwalazimu kuazima machine hiyo kutoka hospitali ya wilaya ya Kongwa.Pia tuna upungufu wa mashine ya usingizi kwa mfano tulipokuwa kwenye kliniki tembezi ilitulazimu kuazima mashine hiyo hospitali ya Kongwa, alisema Dk Mkingule. Kwa upande wake, Ngozi alisema yeye kama mlezi wa chama na serikali kwa mkoa wa Dodoma, amezichukua changamoto hizo na atazifikisha wizara ya afya ili kuzitafutia majawabu.Licha ya wanachama wa CCM na wananchi wa kata ya Mpwapwa Mjini na Vighawe kutembelea hospitali hiyo, pia walifanya usafi katika hospitali hiyo katika kuadhimisha miaka 42 tangu chama hicho kuzaliwa Februari 5, 1977. Pia wanachama hao waligawa zawadi ndogo kama sabuni za kufulia na kuogea kwa wazazi na kwenye wodi ya watoto. Kwa upande wake, Mwenyekiti wa CCM Wilaya ya Mpwapwa, George Chigwie alisema lazima wanachama hao wajipange katika uchaguzi wa serikali za mitaa mwaka huu.  <topic>: kitaifa 